( آزمانک……پگرءِ مَرگ…..رفیق چاکر )
ماہیکان منی دیمءِ سیٹءِ سرا نِشتگءُ چو منی وڈا دیم پہ کراچیءَ روگءَ دلمانگ اِنت.اگاں یکے جُست بکنت کہ من چون زاناں کہ آئی نام ماہیکان اِنت ؟
بلکن آ منءَ دوست بیت کہ من آرا ماہیکان گُشاں کہ آ چو ماہءَ رُژنا اِنت کہ لبز ماہیکان گوں آئی نامءَ یکءُ ٹِکّ اِنت یا کہ من پیسرا آ زانتگءُ پجاہ آورتگ کہ آئی نام ماہیکان اِنت. بوت کنت کہ آ منی ھمسائگءُ مئے میتگءِ مردم اِنت کہ من آئی نامءَ زاناں.
اے وڈ نہ اِنت نا من پیسرا آ دیستگ،نا منی میتگءِ مردمءُ منی ھمسائگ اِنت. آ چو سک ڈولدار ھم نہ اِنت کہ من آئی نامءَ ماہیکان ائیر بہ کناں.
بس روان اِنتءُ آئی کشءَ نِشتگیں ھشتاد سالی زالبول آرا توار کنتءُ گُشیت کہ ،،ماہیکان ترمپے آپ بدے گوں ،،
آوتی دیمءَ ایریں ربڈءِ گلاسےءِ تہا آپ مان کنتءُ ھما پیرزالءِ نیمگءَ شہاریت.نوں من زانتگ اَت کہ پکائی ءَ آئی نام ماہیکان اِنت.گوں ماہیکانءِ گِندگءَ من وتءَ ماہیکانءِ بابتءَ جُست کنانءُ وت پسہ دیان اِتاں .
ماہیکان بیمار اِنت کہ کراچیءَ روگءَ اِنت ؟
وتی سورءِ پُچءُ گُدانی زورگءُ یکجاہ کنگءَ روگءَ اِنت یا کہ وتی پیریں بلوکءِ ھمراہ اِنتءُ دیم پہ کراچیءَ روگءَ اِنت ؟
ماہیکان چو وتی نامءِ وڈا چو ماہیکانءِ رُژنائی ءَ ڈولدارءُ جلوہ ناک اِنت.مُدام گوں بلوکءَ وتی کُٹّءَ ایریں بُکچہءِ پُتینکاں سرءُ پیٹالءُ چہ وتی بُکچہءَ دم پہ ساھت وردنی چیز درکنتءُ وتی بلوکءَ دیان اَنتءُ گوں ھمے چیزاں سرءُ پیٹال اِنت.
پہ رنگءُ دانگءَ چو مسلءِ ماہءُ ماہیکانءَ براھدار اِنت.آئی وشیں توار انچو بسءِ تہا تالان بوتگ اَت کہ آئی آتراپءَ نِشتگیں مردماں گیشتر آرا چار اِتگ اَت.
چوش کہ منی سیٹ آئی سیٹءِ پُشتی نیمگءَ دومی نیمگءَ اَت ءُ آ منءَ سک دوست بوتگ اَتءُ یکیں جاہءَ من آرا وتی دل داتگ اَت کدی کدی کہ من آرا چار اِتگ اَت گُڈا آئی گوں بِچکنداں منی کندگءُ وش روئیءِ جواب داتگ اَت. من گیشتر چہ گَلءَ دَرنگ اِتاں کہ منءَ وتی دوست دار دست کپتگ. گوں آئی نزیک بوگءَ من گیشتر آئی ھر گپءُ ھبر گوں شریءَ دلگوش داتگ اَت.اے وھداں کہ من سوار بوتگ اِتاں آ پیسرا سوار بوتگ اَت.پمشکہ آئی تیوگیں رنگءُ دانگ، اسپیت چکیءُ ڈولداریءَ زانگءَ اِتاں بلے من نہ زانتگ اَت کہ آئی ڈیلءُ بالاد چون بیت. بُرزءُ بارگ اِنت ؟
پَٹکّ ءُ جانءَ پُرّ اِنت ؟
پادانی لَنکُک چو نلءَ بارگءُ ڈولدار اَنت؟
اے جُستانی پسہ انگت منی کِرا نیست اَت بلے من زانتگ اَت کہ من وتی دل باھینتگ پہ ماہیکانءَ.
بس روان اِنت من گوں وتءَ گپ کنانءُ کدی وتءَ تسلہ دیانءُ کدی چہ وتءَ دلپروش باں کہ،، ماہیکان منی زندءِ ھمسفر بیت ،،؟
من وتی آروسءِ گپءَ پہ ماہیکانءَ بُرت کناں ؟
چوش بیت کہ ماہیکان پیسرا یکےءِ دِشتار اِنت …..؟
ماہیکان پیسرا سور نہ داتگ…….. ؟
چو سور داتگینءِ وڈا نہ اِنت . ناکہ دَستاں مُندریکءُ مَنگلی اِنت ناکہ لُنٹاں پَنءُ مُزواک اِنت.اگاں سور داتگ گَڈا سالےءَ گیش نہ بیت کہ انگت چُکءُ چلانگے نیست.
اگاں سور داتگ آئی لوگ واجہ پرچا آئی ھمراہ نہ اِنت ؟
من جیڑگایاں کہ ماہیکانءِ لوگ کُجا بیت کہ من وتی ھبرءَ سر بہ کناں .
گلءَ چہ بال اِتاں کہ وتی منزلءَ سرباں ماتءَ ھال دیاںءُ مات گَل بیت کہ چُکءَ وتی مَٹءُ دَرور شوھاز کُتگءُ نوں الم آروس کنت.گُہار ھم گلءُ شاد بنت کہ برات ءَ مئے واستہ نشارے شوھاز کُتگ .
ھیالانی تہا سانگ بیت آروسءِ وھدءُ ساھت ھم گیشینگ بنت.
ھمے یاتانی تہا شپ تہار بیتءُ بسءِ تہا تیوگیں رُژنائی کُشگ بنتءُ نور خان بزنجوءِ وشیں توارءَ سوت منءَ گیشتر تکانسر کنتءُ من یک پیمءَ ماہیکانءِ نیمگءَ چارانءُ آئی بابتءَ جیڑاں کہ ماہیکان منءَ ھم دوست داریت ؟
ماہیکان کہ کراچیءَ ایر کپیت من آرا آئی لوگءُ لوگءِ مردمانی بابتءَ جُست کناں اگاں آ جُست کنگ مہ بیت من چہ بسءِ منشیءَ آئی لوگءِ ڈسءُ نشانءَ گِپت کُت کناں.
بلوک کہ ماہیکانءِ کشءَ نِشتگ سک بیمارءُ ناجوڈ اِنت کہ تیوگیں بس آئی پہ جکگءُ کُلّگاں سرا زُرتگ.کدی کدی آئی جکگ انچو زیات بیت کہ آ ھیسکءُ ھَمپان بیتءُ سرد بیتءُ کپیت.
ماہیکان دمان پہ ساھت آرا آپ دنتءُ گوں آپانی ورگءَ پہ سہتکےءَ آئی جکگ ھلاس بیت.
بس روان اِنت چہ مُساپِراں باز وابءُ باز آگاہ باز ءِ سر چہ سیٹءَ جَہل لونجانءُ بازوتی دومی ھمراہءِ کوپگاں سوار اِنت.بس اوشیت تیوگیں مردم ائیر کاینتءُ ڈنءَ وتی پاداں تچک کناں. باز چاہ وارتءُ باز سگریٹ کَشیتءُ وتی دمءَ بالا کنت بلے ماہیکان گوں بلوکءَ سیٹءِ سرا نِشتگءُ پاد آیگءِ نامءَ نہ زانت.
بلوک پیر اِنت ائیر کپگءُ سوار بوگ پہ آئیءَ گران اِنت ؟
ماہیکان ائیر نہ کپیت کہ وتی بلوکءَ یل دات نہ کنت ؟
ایوکہ آرا ائیر کپگ تھمبُل نہ کنت ؟
بلکن آ مدام منءَ گِندیت کہ منی چم آرا سک اَنتءُ گوں آئی بِچکنداں پمشکہ چہ منی چارگءُ کَندگاں آ تُرسءُ بیمءِ آماچ اِنت کہ چہ وتی سیٹءَ جَہل ائیر نہ کپیت ؟
نا اے وڈ بوت نہ کنت اگاں آ تُرسءُ بیمءِ آماچ بوتین اَت آئی گوں بِچکندءَ منی بِچکندءِ جواب نہ داتگ اَت.
من جیڑگءَ اِتاں کہ مئے سانگ بیت سور بیت سورءِ اولی شپءَ من آرا جُست کناں کہ آ پرچا آ رنداں چہ بسءَ ائیر نیاتکگ ؟
مارا چُک بیت من چُکانی دیمءَ آرا مُدام کلاگ زیراں کہ شمئے مات چہ منی تُرسءَ چہ بسءَ ائیر نیاتکگ.
گوں اے گپءِ اُشکنگءَ مئے چُک الم وتی ماتءَ کلاگ زیر اَنتءُ کَند اَنت.کستریں چُک الم گُشیت کہ ماتءِ پیرُک اَنچیں تُرسوکیں مردمے بوتگ.
چہ چُکانی کلاگ زیرگءَ ماہیکان زھر گیپتءُ رَپٹانءَ چہ لوگءَ درکیتءُ ڈنءَ روت.
من جیڑانءُ ھمے گُشاں کہ ماہیکان وتی چُکان الم گُشیتءُ سرپد کنگءِ جُہد کنت کہ آ رنداں کہ ما کراچیءَ روگءَ بوتگاں من بسءَ چہ ائیر نہ کپتگاں کہ بلوگ بیمار بوتگءُ من یل دات نہ کُتگ پمشکہ ائیر کپگ نہ بوتگ.اے ھم بوت کنت کہ بُگشیت کہ منءَ تھمبُل نہ بوتگ کہ ائیر بہ کپاں.
ھمے وسوسءُ جیڑگانی تہا شپ وتی گُڈی منزلءَ سر بیتءُ بام دنت.شپءِ تہاری وتی گُڈی بیمءِ پیش دارگءَ چہ رند روچءِ رُژنائی گُلزمینءِ سرا تالان بوگءَ بیت.بسءِ مردم یک یکءَ چہ وابءَ پاد آیانءُ وتءَ پہ گیگ کنان بنت.یکے گوں وتی دزمالءَ وتی دپءِ گَجءُ کارّراشکاں ساپءُ پلگار کنت یکے وتی بیگءُ دگہ سامان آں چِنتءُ نَزّ کاریت.کسےءِ کالر چپی اِنتءُ کسےءِ کیسگءَ چہ لہتیں کاگدءُ زرانی لمب لونجان اَنت.
ماہیکان دمان پہ ساھت بلوکءَ ھیتءُ ھات کنتءُ پہ ائیر کپگءَ دلمانگ بیت.بلوکءِ درمانءُ دگہ چیزاں یکجاہ کنگءُ پلگارگءَ گوں دلگوش بیت.انچو زانگ بیت کہ آیانی منزل سک دور نہ اِنت.
گوں آئی ائیر کپگءُ روگءِ پگرءُ جیڑگاں منی دل دِریکگ بِندات کنت کہ منی وابانی پَری باریں گوں من دُچار کپیت کہ نا ؟
منی ھبر چہ پیمءَ تاں ماہیکانءِ ماتءُ پِتاں سر بیت ؟
حب چوکیءَ کہ بس سر بیت ماہیکان چہ وتی پَندولءَ موبائل ئے درکنتءُ یکےءَ گوانک جنت کہ،،ما حب چوکیءَ سر بوتگاں تو بیا مئے دیمءَ ،،
من گَل باں کہ ماہیکانءُ بلوکءِ دیمءَ یکے کیت من الم آرا پجاہ آرگءِ جُہدءَ کنانءُ منی ھبر بندیءِ ھبر پہ وشی سر بوت کنت.
حب چوکی کیتءُ رسیت ماہیکان کلینڈرءَ توار پِر جنتءُ گُشیت کہ،، اُستادءَ بُگش بدار مارا ائیر بکن ،،
بس داریت.
ماہیکان بلوکءَ چہ وتی دیمءَ راہ دنتءُ بلوک ائیر کپیت.
چہ بلوکءِ ائیر کپگءَ چہ رند ماہیکان منی نیمگءَ یکرندے چاریت ءُ بِچکندیتءُ وتی پُتینک بندءَ کلینڈرءَ دنتءُ گوں وتی دوئیں دستاں کونڈ موش کنان بیتءُ چہ بسءِ پدیانکاں چہ ائیر کپیتءُ گوں آئی کونڈ موش کنگءُ ائیر کپگءَ منی ارس درکایاںءُ من اجَکّہ باںءُ اناگتءَ چہ منی دپءَ درکیت کہ ماہیکانءِ پاد پولیوءَ وتی ارجان جتگاں…………